केंद्रीय गृह राज्यमंत्री आरपीएन सिंह ने नई दिल्ली में पत्रकारों को बताया, "हमने पहले ही नरेंद्र मोदी को पर्याप्त सुरक्षा दी हुई है. जितनी सुरक्षा की ज़रूरत है, हमने मोदी को उतनी सुरक्षा दी है."समाचार एजेंसी पीटीआई के अनुसार, आरपीएन सिंह बीजेपी के उस आरोप का जवाब दे रहे थे जिसमें कहा गया था कि पटना में बीजेपी की हुंकार रैली में सिलसिलेवार धमाके मोदी समेत बीजेपी नेतृत्व को ख़त्म करने के लिए किए गए थे. पार्टी ने मांग की थी कि केंद्र सरकार उनके नेता को 'पुख़्ता' सुरक्षा प्रदान करे.गृह राज्यमंत्री ने कहा, "हमने उन्हें (मोदी को) एनएसजी सुरक्षा दी हुई है जो काफ़ी ऊंचे दर्जे़ की है. हमने उनके किसी स्थान पर जाने से पहले एडवांस सिक्योरिटी ड्रिल करने के आदेश भी दिए हैं."आरपीएन सिंह ने कहा कि किसी भी व्यक्ति को सुरक्षा उस पर ख़तरे के अनुमान के आधार पर दी जाती है और मोदी को सुरक्षा उनके ख़तरे के अनुमान के हिसाब से है.उन्होंने मोदी की सुरक्षा को स्पेशल प्रोटेक्शन ग्रुप के दायरे में लाने से इनकार करते हुए कहा कि संसद में पारित एक कानून के अनुसार एसपीजी सुरक्षा सिर्फ़ प्रधानमंत्री, पूर्व प्रधानमंत्री और उनके परिवार के सदस्यों को ही दी जा सकती है.उन्होंने कहा, "बीजेपी यह बात जानती है लेकिन मोदी की सुरक्षा के नाम पर राजनीति करना चाहती है."भारतीय जनता पार्टी ने केंद्र और बिहार की नीतीश सरकार पर पटना रैली के दौरान लापरवाही, ख़ुफ़िया तंत्र की नाकामी और शिथिलता बरतने का आरोप लगाया है.आरपीएन सिंह ने बीजेपी नेताओं पर आरोप लगाया कि जब वह सत्ता में थे तब पूर्व प्रधानमंत्री राजीव गांधी को एक उप-निरीक्षक स्तर की सुरक्षा तक उपलब्ध नहीं करवाई गई थी. राजीव गांधी की मई 1991 में एक चुनावी सभा के दौरान तमिलनाडु के श्रीपेरुमबुदूर में आत्मघाती हमले में मौत हो गई थी.उन्होंने कहा, "हम उनकी तरह नहीं कर रहे. गृह मंत्रालय सबको यह आश्वासन देना चाहता है कि वह सभी को ख़तरे के हिसाब से सुरक्षा प्रदान करेगा. मोदी को फ़ूलप्रुफ़ सुरक्षा दी जाएगी."(बीबीसी हिन्दी के एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)